Úrad pre evidenciu obyvateľstva zriadil nový výbor, ktorý preveruje každú žiadosť a vydáva odporúčania pre miestne úrady evidencie obyvateľstva, pokiaľ ide o to, či by sa mala žiadosť o zmenu mena schváliť. Takéto odporúčania nie sú záväzné, ale nedodržanie zo strany miestnych úradov môže mať za následok ďalšie vyšetrovanie. Doteraz bolo každé odporúčanie rešpektované.

Na porovnanie, plánovaný rozpočet fondu vo výške 2,1 milióna EUR bol v polovici roka 2015 znížený na 1,2 milióna EUR v dôsledku slabého čerpania v prvom polroku. Do konca roku 2015 bolo vyčerpaných iba 930 tisíc EUR (44 % z plánovaného rozpočtu). V roku 2014 sa z prostriedkov fondu vynaložilo iba 1,5 milióna EUR (72 %) a zvyšok sa vrátil do rozpočtu.

V prvom štvrťroku 2016 využilo služby v oblasti udržateľnej reintegrácie 704 navrátilcov. Počas celého roku 2015 to bolo 336 navrátilcov, kým za celý rok 2014 to bolo 628 navrátilcov (pozri obrázok 1).

Kosovo 9. marca 2016 prijalo predpis o reintegrácii, na základe ktorého získali prístup k pomoci pri samostatnej zárobkovej činnosti a začatí podnikania všetci navrátilci bez ohľadu na to, kedy odišli z Kosova. Navrátilci, ktorí patria medzi zraniteľné osoby, majú prístup k celej škále reintegračných služieb bez ohľadu na to, kedy odišli z Kosova.

Počet žiadateľov o udelenie azylu v Kosove zostáva naďalej veľmi nízky, pretože prevažná väčšina štátnych príslušníkov tretích krajín ho považuje za tranzitnú krajinu. V roku 2015 požiadalo o azyl v Kosove 70 osôb, v roku 2014 to bolo 98 osôb a v roku 2013 o azyl požiadalo 62 osôb. Doteraz nič nenasvedčuje tomu, že by sa západobalkánska trasa mala rozdeliť a smerovať do Kosova.

Celkovo možno konštatovať, že Kosovo podniklo významné kroky smerom k splneniu doteraz nesplnenej požiadavky ratifikácie dohody o vymedzení hraníc s Čiernou Horou. Kosovo pracuje na tom, aby táto dohoda bola do dňa prijatia legislatívneho návrhu na presun Kosova do zoznamu krajín s bezvízovým stykom Európskym parlamentom a Radou ratifikovaná.

V tretej správe Komisie sa uvádza, že pred tým, než bude Kosovo presunuté do zoznamu krajín s bezvízovým stykom, malo by ratifikovať dohodu o vymedzení hraníc s Čiernou Horou, ktorú obe strany podpísali.

Dňa 5. januára 2016 sa začalo využívať elektronické obstarávanie. Platforma elektronického obstarávania začala fungovať pre všetky postupy centrálneho verejného obstarávania 1. apríla 2016. Všetky rozpočtové organizácie na centrálnej úrovni sú povinné začať tento elektronický systém používať do 1. septembra; všetky kosovské rozpočtové organizácie do 1. januára 2017. Prvým subjektom, ktorý 25. marca 2016 použil platformu elektronického obstarávania, bol kosovský dodávateľ elektrickej energie.

Prípady vyberá centrálny koordinátor špeciálnej prokuratúry v rámci multidisciplinárnej štruktúry zahŕňajúcej políciu, finančnú spravodajskú jednotku, daňovú správu, Agentúru pre správu obstaveného a skonfiškovaného majetku (AMSCA), väzenskú službu a oddelenia závažnej trestnej činnosti prvostupňových súdov. Každý orgán vyslal do tejto multidisciplinárnej štruktúry stálych členov, ktorí vkladajú do databázy údaje a vymieňajú si informácie o jednotlivých prípadoch. Každý riešený prípad má najvyššiu prioritu. Predsedovia súdov musia prípady okamžite prideliť sudcom a každý mesiac informovať SRK o prijatých opatreniach a vývoji súdnych konaní.

V období od septembra do decembra 2015 prokurátorská rada Kosova (PRK) vytvorila integrovaný systém správy prípadov, ktorý umožňuje sledovanie vybraného počtu publicitu priťahujúcich prípadov organizovanej trestnej činnosti a korupcie od vyšetrovania cez stíhanie až po konečný odsudzujúci rozsudok. Opiera sa o sofistikovanú databázu, ktorá funguje ako nástroj IT a riadiaci nástroj.

Ombudsman a ministerstvo verejnej správy podpísali 12. februára 2016 memorandum o porozumení. Týmto memorandom sa ombudsmanovi pridelili vhodné priestory v hlavnom meste. V apríli 2016 sa začala obnova priestorov, pričom sťahovanie ombudsmana by sa malo dokončiť do júla 2016.

1.splnilo kľúčovú prioritu presunúť na oddelenia závažnej trestnej činnosti prvostupňových súdov dostatočný počet sudcov a podporného personálu,

2.splnilo dostatočný počet prvkov kľúčovej priority dosiahnuť lepšie výsledky, pokiaľ ide o vyšetrovanie, právoplatné rozhodnutia súdu a konfiškácie v publicitu priťahujúcich prípadoch organizovanej trestnej činnosti a korupcie. Vytvorilo multidisciplinárny tím špeciálnych prokurátorov, sudcov a vyšetrovateľov, ktorý sa bude s podporou databázy zaoberať vybraným počtom prípadov priťahujúcich publicitu. Počet prípadov zmrazenia a zabavenia majetku stúpol, hoci objem konfiškácií zostáva v dôsledku chýbajúcich konečných rozhodnutí nízky. Tento systém už v jednom prípade priniesol výsledky, je však potrebné, aby príslušné orgány naďalej venovali pozornosť súdnym konaniam v zostávajúcich prípadoch, prevodu zabaveného majetku a konečnej konfiškácii. Kosovo sa aktívne snaží dosiahnuť výraznejší pokrok v boji proti organizovanej trestnej činnosti, korupcii a terorizmu,

3.splnilo kľúčovú prioritu zabezpečiť nezávislosť Kontrolného úradu pre verejné obstarávanie pri plnení úloh a uskutočniť prísne plány na zachovanie morálnej integrity s cieľom ochrániť nezávislosť tohto orgánu a Regulačnej komisie pre verejné obstarávanie,

4.splnilo kľúčovú prioritu preukázať vykonávanie novelizovaného sekundárneho právneho predpisu týkajúceho sa zmien mena,

5.podniklo významné kroky smerom k splneniu požiadavky ratifikácie dohody o vymedzení hraníc s Čiernou Horou. Kosovo pracuje na tom, aby bola táto dohoda ratifikovaná do dňa prijatia legislatívneho návrhu na presun Kosova do zoznamu krajín s bezvízovým stykom Európskym parlamentom a Radou,

6.splnilo požiadavku vyčerpania reintegračného fondu s dôrazom na poskytovanie pomoci pri hľadaní zamestnania, vytváranie malých podnikov, odbornú prípravu a jazykové vzdelávanie detí,

7.splnilo požiadavku týkajúcu sa sledovania nízkej miery uznaných žiadostí o azyl,

8.splnilo požiadavku týkajúcu sa poskytnutia vhodných priestorov a úplnej rozpočtovej nezávislosti ombudsmana.

Na základe tohto posúdenia a vzhľadom na výsledok nepretržitého monitorovania a predkladania správ, ktoré sa uskutočňovali od začiatku dialógu o liberalizácii vízového režimu s Kosovom, Komisia potvrdzuje, že Kosovo splnilo požiadavky uvedené v pláne liberalizácie vízového režimu za predpokladu, že Kosovo do dňa prijatia tohto návrhu Európskym parlamentom a Radou ratifikuje dohodu o vymedzení hraníc s Čiernou Horou a dosiahne lepšie výsledky v oblasti boja proti organizovanej trestnej činnosti a korupcii.

Berúc do úvahy všetky kritériá, ktoré by sa mali zohľadniť pri určovaní, na jednotlivom základe, tretích krajín, ktorých štátni príslušníci podliehajú alebo sú oslobodení od vízovej povinnosti, ako sa uvádza v článku 1 nariadenia (ES) č. 539/2001 [zavedené nariadením (EÚ) č. 509/2014], sa Komisia rozhodla predložiť legislatívny návrh na zmenu nariadenia (ES) č. 539/2001, na základe ktorého sa Kosovo presunie z časti 2 prílohy I do časti 4 prílohy II k tomuto nariadeniu. Ako sa uvádza v pláne, táto zmena sa týka len jednotlivcov, ktorí sú držiteľmi biometrických pasov vydaných v súlade so štandardmi Medzinárodnej organizácie civilného letectva (ICAO) a s normami EÚ pre bezpečnostné znaky a biometriu v cestovných dokladoch.

Po predložení tohto legislatívneho návrhu bude Komisia aj naďalej aktívne monitorovať ratifikáciu dohody o vymedzení hraníc s Čiernou Horou zo strany Kosova a ďalší pokrok v oblasti boja proti organizovanej trestnej činnosti a korupcii.

To, či Kosovo naďalej plní všetky požiadavky stanovené v štyroch blokoch plánu liberalizácie vízového režimu, ako aj požiadavky v oblasti reintegrácie a readmisie, sa bude sledovať v rámci mechanizmu monitorovania po liberalizácii vízového režimu, procesu stabilizácie a pridruženia a v prípade potreby aj prostredníctvom ad hoc nadväzných mechanizmov. Kosovo by malo zabezpečiť, aby v platnosti zostali účinné opatrenia na zabránenie zneužívaniu bezvízového režimu. Kosovo by malo okrem iného uskutočňovať cielené informačné kampane zamerané na objasnenie práv a povinností pri bezvízovom cestovaní do schengenského priestoru a predpisov upravujúcich prístup na trh práce EÚ. Komisia bude naďalej monitorovať, či Kosovo naďalej spĺňa požiadavky stanovené v pláne liberalizácie vízového režimu, a vynaloží maximálne úsilie na to, aby ho pri tom podporila.